**KLAMYDIABEHANDLING**

Antibiotika skal gis til alle som har fått påvist klamydiabakterien ved laboratorieundersøkelse, til personer med symptomer og plager som gir mistanke om klamydia og til nåværende og/eller tidligere fast partner, som antas å være smittet.

Behandlingen er:

***Azitromycin 500 mg (2 tabletter)***

***2 tabletter tas samtidig og med rikelig drikke, helst vann. Skal tas utenom andre medisiner.***

Vanligste bivirkninger:   
Diaré, magesmerter, kvalme, luft i magen.

Hvis du opplever ubehagelig kvalme eller oppkast, kan det hjelpe å ta tablettene samtidig med et måltid. Skulle du kaste opp innen to timer etter at du har tatt tablettene kan det være de ikke har effekt. Ring oss, eller kom til en ny time, hvis du er usikker om du trenger flere tabletter.

Samleie:   
Det anbefales pause fra samleie (heller ikke samleie med kondom) i 7 dager fra og med den dagen du starter med behandlingen. Dette for å unngå nysmitte og fordi underlivet trenger ro.

Behandling med azitromycin kurerer klamydia hos de fleste, men virker over tid. Du kan regne deg som kurert når det har gått én uke fra du startet med tablettene. Dersom din partner også har fått behandling, anbefaler vi at dere venter med å ha samleie til det har gått én uke fra den dagen den siste av dere startet med tablettkuren.

Husk at kondom beskytter mot seksuelt overførbare infeksjoner som klamydia.

For mer informasjon, ring oss på tlf 22993900, kom innom eller chat med oss på www.sexogsamfunn.no